હડસન મારા તરફ ફરીને બોલ્યા. “નેડ, મને એક વાતનું આશ્ચર્ય છે, કે આપણે હજુ સુધી આ ફિલિપિનોને પૂરેપૂરા સમજી નથી શક્યા! ફિલિપિનો સાથે કામ પાડતી વખતે આપણે હંમેશા એ યાદ રાખવું જોઈએ, કે જગતમાં કોઈ પણ પ્રજા, પછી એ ગમે ત્યાં હોય, એમને પોતાની આગવી ટી-પાર્ટીની અપેક્ષા હોય છે. સ્વતંત્રતાની ભૂખ સાર્વત્રિક અને બહુ ઊંડી હોય છે. આ લોકો સાથે આપણે બહુ ધૈર્ય અને સમજદારીથી કામ પાડવું પડશે. આગળ જતાં એમને પણ સ્વતંત્રતા આપવામાં આવશે. યોગ્ય સમય આવશે ત્યારે સ્વતંત્રતા આપવાનું આપણે એમને વચન આપ્યું છે. એક બાબતનો આપણે ખ્યાલ રાખવો પડશે, કે એ દિવસ આવે, ત્યારે આપણે એમને સાવ નોધારાં છોડી ન દઈએ! એમની સાથે સહાનુભૂતિ રાખ્યા વગર એ કામ થઈ પણ નહીં શકે આપણાથી! મારો જ દાખલો લઈએ આપણે. એક પાદરી તરીકે, એક દેવળના પ્રતિનિધી તરીકે અમે જ્યારે અહીં આવ્યા છીએ, ત્યારે જે લોકોની સેવા કરવા માટે અમે અહીં આવ્યા છીએ એમના તરફ મનનાં દ્વાર ખુલ્લાં રાખીને અને વિવેકબુદ્ધિપૂર્વક અમારે રહેવું જોઈએ. અંગત રીતે હું આ કુકડાની લડાઈ સાથે સહમત નથી થતો. પણ એ બાબત, કુકડાની લડાઈ પ્રત્યે ટોમસની અંદર રહેલા જન્મજાત આકર્ષણને સમજવાની આડે ન આવવી જોઈએ. એ તો સદીઓનો સાંસ્કૃતિક વારસો છે એમનો! એણે હમણાં જ જે કહ્યું એમ, એની સાથે ટોમસની જે સુક્ષ્મ લાગણીઓ જોડાયેલી છે તેની સામે હું સાવ આંખ બંધ કરી ન શકું! એ તો નરી મૂર્ખતા ગણાશે!”